钦定古今图书集成/明伦汇编/官常典/第093卷 > 和义忠靖王士晤
## 钦定古今图书集成/明伦汇编/官常典/第093卷 > 和义忠靖王士晤

按《宋史》本传：“士晤，字公美，濮安懿王曾孙也。天资警
敏，儿时俨如成人。比弱冠，为右监门卫大将军、贵州
团练使。从上皇北迁，次洺州东，与诸宗室议，欲遁还
据城。谋未就而金人围合，皆散走。士晤乘驴西亡，夜
半盗敓驴去，徒步疾趋，迟明，抵武安酒家，语人曰：‘我
皇叔也’。邑官闻之来谒，资以衣冠鞍马。因募得少壮”
百馀人，从至磁州，招集义兵，以解洺围，旬日间，得胜
兵五千人，归附者数万。时洺州守臣王麟欲叛降敌，
军民怒杀之，推统制韩一为主。士晤夜半薄城下，力
战破围。翌日入城，部分守御。敌治壕堑，树鹿角，示以
持久。士晤厉将士死守，飞火炮碎其攻具，以计生得
其首领，敌乃解围去。以功迁权知洺州，仍兼防御使。
建炎二年，金人再犯洺，粮尽援绝，众不能守，乃拥士
晤出城，由白家滩抵大名府，诏赴行在。绍兴五年，迁
泉州观察使，再迁平海军承宣使、知南外宗正事。时
泉邸新建，向学者少，士晤奏“宗子善轸文艺卓绝，众
所推誉，乞免文解”，由是人知激劝。迁节度使，未拜而
卒，年四十六。赠少师，追封和义郡王。淳熙中，谥“忠靖。”
子不流，历临安、绍兴帅，治有声。